KZN-student sê jammer oor ‘foto’s terwyl sy ry’Die skermskoot van Redelinghuys se Facebook-inskrywing is wyd op sosiale media gedeel. Nicci het ontken dat sy die foto’s geneem het terwyl sy bestuur het en het gesê dit was ’n onskuldige grap wat skeefgeloop het. Sy het ’n foto wat glo geneem is terwyl sy bestuur op haar Facebook-blad geplaas en geskryf: “So, ek het gister [Dinsdag] op die N3 gery en ŉ selfie probeer neem. Lol. Ek het vir die kamera bly kyk en vergeet om die pad dop te hou. Maar ek raai ek het dit toe eindelik soort van reggekry. Ek lyk steeds k*kbang.” Nicci se foto het vinnig op sosiale media versprei en erge kritiek ontlok. Haar pa het Donderdag aan News24 gesê sy dogter is gehok nadat hy haar selfone en motor teruggevat het en haar sosialemedia-profiele verwyder het. Nicci het egter ’n verklaring op haar Facebook-blad uitgereik. “Ek het besluit om amptelik te reageer op die mediaherrie oor wat ek op Facebook geplaas het. Ek glo dat ek baie skade aangerig het en ek moes op die harde manier ’n les leer,” het sy gesê. “Ek het nie fisiek bestuur toe ek die foto van myself geneem het nie. Die foto’s is geneem terwyl die motor stilgestaan het en ek was ook nie op die N3 nie. Ek weet my optrede was verkeerd en as 20-jarige het ek nie geweet hoe anders om op die sosialemedia-herrie te reageer as om myself te verdedig nie. My bedoeling was nie om as ’n onverantwoordelike meisie oor te kom nie, dit was net ’n private grappie met my vriende.” Nicci het ook haar pa om verskoning gevra. “Weereens wil ek jammer sê aan Suid-Afrika en my familie.” News24